**Тэзісы да тэмы:**

**Вывучэнне этымалогіі прозвішчаў вучняў 9 “А” класа і іх настаўнікаў**

Аўтары: Анацка Паліна Валер’еўна 9 ”А” клас

Банцэвiч Анастасія Валер’еўна 9 ”А”клас

Рудзевіч Кацярына Сяргееўна 9 “А” клас

Кіраўнік: настаўнік беларускай мовы

 Гайко Таццяна Уладзіміраўна

Аб’ём вучнёўскага даследавання складае 21 старонку машынапіснага тэксту (разам з дадаткамі). У дадатках змяшчаюцца анкета, табліцы , фотаздымкі.” У рабоце было выкарыстана 7 вучэбных крыніц.

Кожны дакладна ведае, як пішацца яго ўласнае імя і прозвішча, зможа назваць імёны родных, утварыць імя па бацьку ад асабовага імені. Інакш кажучы, ён валодае неабходным мінімумам ведаў пра жыццё імёнаў і прозвішчаў у беларускай мове. Аднак ці многа ведае кожны пра паходжанне, значэнне, гісторыю сваіх прозвішчаў?

На Беларусі ў прозвішчах адбілася шматвяковая гісторыя еўрапейскіх і некаторых азіяцкіх народаў: наша дзяржава знаходзіцца ў цэнтры Еўропы, і кожныя новыя падзеі, што адбываліся ў свеце, прыносілі ў нашу мову новыя словы, новыя прозвішчы.

**Мэта даследавання**: прасачыць этымалогію прозвішчаў вучняў 9 “А” класа СШ № 15 г. Ліды і іх настаўнікаў.

**Матэрыял даследавання**: прозвішчы вучняў названага класа і прозішчы настаўнікаў, якія выкладаюць у гэтым класе.

**Задачы даследавання**:

* пазнаёміцца з літаратурай па анамастыцы і антрапаніміцы, з тэрміналогіяй па вывучаемай тэме;
* паказаць лексічныя і марфалагічныя прыметы беларускіх прозвішчаў;
* прааналізаваць прозішчы вучняў і настаўнікаў, устанавіць іх паходжанне;
* скласці слоўнік прозвішчаў вучняў 9 “А” класа і іх настаўнікаў.

**Метады даследавання**: апісальны, аналітычны, супастаўляльны, статыстычны.

У мовазнаўстве вылучаецца асобны раздзел анамастыка (ад грэчаскага оnomastikе – мастацтва даваць імёны, оnomastikos – які мае дачыненне да імені), які займаецца вывучэннем уласных імёнаў. Анамастыкай называецца і сукупнасць усіх уласных імёнаў [1, 5]. Да іх адносяцца імёны асабовыя, імёны па бацьку, прозвішчы, мянушкі людзей і жывёл, назвы гарадоў, рэк, акіянаў, плошчаў, нябесных цел і г.д.

Уласныя імёны, якія называюць людзей, – гэта антрапонімы, а навука, якая займаецца іх вывучэннем, – антрапаніміка (ад грэчаскага anthropos – чалавек і onyma – імя).

Навуковае даследаванне ляжыць у межах антрапанімікі, таму што прасочваецца гісторыя ўзнікнення прозвішчаў вучняў 9 “А” класа СШ №15 г. Ліды і іх настаўнікаў.

Беларускія прозвішчы сфарміраваліся ў кантэксце агульнаеўрапейскага працэсу. Самыя старажытныя з іх датуюцца канцом 14 – пачаткам 15 ст., калі тэрыторыя Рэспублікі Беларусь уваходзіла ў склад Вялікага Княства Літоўскага – поліэтнічнай і многаканфесійнай дзяржавы. Вынікам складанага і працяглага шляху развіцця антрапаніміі ў розных рэгіёнах стала разнароднасць беларускіх прозвішчаў. Большасць з iх з’явілася ў 17-18 стагоддзях, але яны не былі ўстойлівымі, абавязковымі. Юрыдычна абавязковымі яны сталі толькі ў 30-гады 20 стагоддзя.

У навуковай рабоце былі прааналізаваны прозвішчы 23 вучняў 9 “А” класа СШ № 15 г. Ліды, а таксама прозвішчы 14 педагогаў, якія выкладаюць у гэтым класе. Была зроблена спроба патлумачыць этымалогію гэтых прозвішчаў. Яны пададзены ў алфавітным парадку. Таксама зацікавіла частотнасць ужывання прозвішчаў, якія аналізаваліся, у Лідзе і Лідскім раёне. У выніку звароту ў Лідскі аддзел статыстыкі атрыманы адказ , што гэтай інфармацыяй аддзел статыстыкі не валодае. Такі ж адказ атрыманы і ў Лідскім РАУС. Таму давялося звярнуцца да “Tэлефоннага даведніка Ліды і Лідскага раёна” (2011 г. в. ) і выявіць частотнасць ужывання 37 прозвішчаў па нумарах абанентаў (гл. дадатак В).

У даследаванні было ўстаноўлена , што ў большасці выпадкаў прозвішча ўтварылася ад імені па бацьку, і таму дастаткова лёгка высветліць гісторыю прозвішча.

Аднак існуе шмат прозвішчаў, якія ў сваёй аснове маюць мірскія імёны, якія раней былі агульнымі назоўнікамі. Многія з такіх назоўнікаў бытуюць толькі на пэўнай тэрыторыі, і даволі цяжка бывае высветліць іх значэнне.

Так, не ўдалося да канца прасачыць этымалогію прозвішчаў Токць, Кібілда, Акавіцкі, Фіясь. Было выказана ўласнае бачанне значэнняў гэтых прозвішчаў. Думаецца, гэта адбылося таму, што група толькі пачала займацца вывучэннем этымалогіі прозвішчаў.

Таксама быў складзены слоўнік прозвішчаў вучняў і настаўнікаў, які прыводзіцца у дадзенай рабоце. У будучым плануецца надрукаваць гэты слоўнік і змясціць яго у школьнай бібліятэцы.

Атрыманыя вынікі можна прапанаваць для шырокага кола чытачоў, усім тым, хто цікавіцца роднай мовай і гісторыяй слоў, гісторыяй уласнага імені, складальнікам радаводаў і ўсім жадаючым. Таксама матэрыялы даследавання могуць быць выкарыстаны пры напісанні летапісу школы.

**Водгук**

 кіраўніка на даследчую работу вучняў 9 “А” класа

Анацка Паліны, Банцэвіч Анастасіі, Рудзевіч Кацярыны.

 Тэма: Вывучэнне этымалогіі прозвішчаў вучняў 9 “А” класа і іх настаўнікаў

 Заяўленая тэма работы адпавядае яе зместу. Аўтары змаглі абаснаваць актуальнасць выбранай тэмы. Мэта і задачы пастаўлены правільна. Метады, якія выкарыстоўваліся для дасягнення пастаўленай мэты і задач, аказаліся прадуктыўнымі. Атрыманыя вывады адпавядаюць задачам, пастаўленым у рабоце.

Дадзеную даследчую работу можна прымяніць на ўроках беларускай мовы пры вывучэнні граматычных нормаў беларускай мовы, у рабоце алімпіядных школ. Якасць афармлення работы адпавядае правілам і стандартам, якія існуюць.